《夏县谒司马温公墓》
清代·乔光烈

条山苍苍河水黄，大贤钟毓非寻常。儿童走卒识君实，至今青寻生辉光。

天将元老资有宋，范韩文富道继昌。公乎正色发伟议，伊训说命同敷扬。

传闻中国相司马，辽人拱手戢朔方。奈何功德未及竟，凤凰忽逝麒麟藏。

转使奸回窃国柄，碑刊元祐覆纪纲。当时墓碑题御笔，清忠粹德昭炜煌。

钜手万言勒神道，学士振藻铿琳琅。一朝被谗忽摧毁，马鬣空见斧与堂。

墓门闭向六百载，公名自共河山长。整冠下拜瞻且肃，松柏声入清风香。

作者简介：（?—1765）江苏上海人，字敬亭，号润斋。乾隆二年进士，授宝鸡县知县，累官湖南巡抚。请扩建岳麓书院，又请禁洞庭湖滨居民围筑垦田，以免水道堙塞。以事降为甘肃布政使。工书，喜临各种帖。有《最乐堂法帖》、《最乐堂集》。